Justiţia spaniolă a apreciat că FIFA şi UEFA au "abuzat de poziţia lor dominantă" prin faptul că s-au opus SuperLigii, un proiect de competiţie semi-închisă care era aproape să devină realitate în 2021, relatează AFP.
Cele două foruri trebuie "să înceteze comportamentul anticoncurenţial", bazat pe "restricţii nejustificate şi disproporţionate", cere Tribunalul Comercial din Madrid.
Aşa cum era de aşteptat, judecătoarea Sofia Gil Garcia a adoptat raţionamentul Curţii de Justiţie a Uniunii Europene (CJUE) din decembrie, când s-a pronunţat împotriva regulilor UEFA şi FIFA - care au intrat în vigoare în 2021, dar au fost modificate între timp - menite să blocheze apariţia unor turnee concurente.
La vremea respectivă, FIFA şi UEFA cereau "autorizarea lor prealabilă pentru crearea oricărui nou proiect de competiţie", sub ameninţarea unor sancţiuni pentru cluburile şi jucătorii implicaţi, totul fără criterii clare.
Acordându-şi puterea discreţionară de a interzice participarea la competiţii alternative, cele două organisme fotbalistice au încălcat legislaţia europeană în materie de concurenţă, a decis judecătorul spaniol.